Ved sykdom - når kan barnet gå i barnehagen?

På denne tiden av året får mange barn luftveisinfeksjoner og omgangssyke.

Det er umulig å unngå at dette til en viss grad sprer seg mellom små barn som er tett på hverandre i en barnehage, men vi kan forsøke å begrense dette.

Folkehelseinstituttet har klare anbefalinger for når barn bør være hjemme fra barnehagen og ikke, og under følger en oversikt over anbefalingene ved de mest vanlige symptomene/sykdommene.

Når et barn har symptomer på sykdom, men ikke noen bestemt diagnose er utgangspunktet at barnets allmenntilstand avgjør om barnet kan gå i barnehagen eller bør være hjemme. Vurdering av barnets allmenntilstand vil alltid måtte baseres på foreldres skjønn. Som hovedregel bør barnet være friskt nok til å kunne delta i normale aktiviteter i barnehagen og være feberfritt.

### Feber

Barns normale temperatur kan variere. Hvis barn har temperatur mer enn 37,5 ° om morgenen eller 38 ° på kvelden anses det som feber og barnet bør holdes hjemmet til det er feberfritt. Dette er først og fremt av hensyn til barnet selv.

### Diaré og eller oppkast

Barn med akutte diaré/oppkasttilstander skal være hjemme i 2 døgn (48 timer) etter siste runde med oppkast/diarè. Dette gjelder også bleiebarn. Dette er veldig viktig for å redusere risiko for spredning til andre barn.

### Øyekatarr

Det er ikke anbefalt at barnehagebarn ved mild til moderat øyekatarr holdes hjemme. Bare ved kraftig øyekatarr med rikelig pussdannelse bør barnet av smittevernhensyn holdes hjemme inntil pussdannelsen har avtatt eller barnet har startet på behandling.

### Forkjølelse

Forkjølelse er den vanligste infeksjonen hos barn. Snue, snørrdannelse, hoste, nesetetthet og rennende øyne er de vanligste symptomene. Barnet kan være i barnehagen når allmenntilstanden tilsier det.

### Influensaliknende symptomer

Influensaliknende symptomer kan være feber med frysninger, tørrhoste, muskelverk og lett snue. Barnet kan gå tilbake til barnehagen når allmenntilstanden tilsier det.

### Hoste og andre luftveissymptomer

Hoste er et vanlig symptom ved forkjølelse og andre luftveisinfeksjoner. Ved hoste uten feber kan barnet være i barnehagen når allmenntilstanden tilsier det. Ved langvarig eller kraftig hoste bør barnet undersøkes for bl.a. kikhoste.

### Kikhoste

Ved behandling tidlig i sykdomsforløpet blir man vanligvis smittefri 5 dager etter igangsatt behandling, og barn bør derfor holdes hjemme fra barnehagen i denne perioden. Ved behandling senere i sykdomsforløpet vil smittsomheten være betydelig mindre, og barn kan derfor gå i barnehagen dagen etter igangsatt behandling.

### Ørebetennelse

Ørebetennelse arter seg vanligvis som plutselig øreverk ofte kombinert med feber og forkjølelse. Barnet kan gå tilbake til barnehagen når allmenntilstanden tilsier det.

### Brennkopper

Barn med brennkopper kan vende tilbake til barnehagen når brennkoppene er under kontroll. Det er væsken i brennkoppene som er smittsom. Ved få og små brennkopper vil de enkelt kunne tildekkes med plaster eller liknende, men ved mer utbredte tilfeller vil det være nødvendig at brennkoppene er tørre og er i godtilheling før barnet går i barnehagen igjen.

### Hodelus

Hvis det oppdages hodelus hos barn i barnehagen, er det ikke nødvendig å sende barnet hjem der og da, men foreldrene informeres slik at barnet kan starte lusekur hjemme. Dagen etter lusekur er påbegynt, kan barnet igjen gå i barnehagen.

### Mark (barnemark) / spolmark

Barnet kan vende tilbake til barnehagen etter igangsatt behandling.

### Vannkopper

Barnet kan vende tilbake til barnehagen når utslettet har begynt å tørke inn.

**Når bør barnet ikke være hjemme?**

Ved påvisning av enkelte sykdommer er det ikke hensiktsmessig å holde barn hjemme. Det kan blant annet være fordi sykdommen først og fremst smitter før en blir syk eller fordi sykdommen er så vanlig og ufarlig at det ikke er uhensiktsmessig å holde barnet hjemme.

Dette gjelder blant annet den femte og sjette barnesykdom, munnsår, vorter og hånd-fot- og munnsyke.

**Håndhygiene!**

Det viktigste tiltaket for å unngå spredning av smitte er god håndhygiene. Barna bør lære at en alltid vasker hendene godt etter toalettbesøk og før alle måltider.

Hvis barnet har symptomer/sykdommer dere ikke finner her, finner dere en utvidet liste på: https://www.fhi.no/sv/barnehage/nar-ma-barnet-vare-hjemme-fra-barne/

Kilde: Folkehelseinstituttet